《自沙洋步至黄家林就舟二十里村景佳绝》
清代·郑珍

欲就东湖船，先舍汉津桨。隔岸知境异，越堤果幽爽。

春草碧浅浅，新树团盎盎。鸠鸣宿雨馀，人耕旧墟上。

秀圃葱薤花，小桥没菰蒋。麦深不见人，时闻挽车响。

傍道多草舍，老翁聚三两。偶憩知馈茗，味恶诚足享。

北来厌尘沙，兹景劳梦想。缓步殊未久，舟已丛芮榜。

清谣烟水间，馀欢独携往。

作者简介：（1806—1864）贵州遵义人，字子尹，号柴翁。道光十七年举人，选荔波县训导。咸丰间告归。同治初补江苏知县，未行而卒。学宗许郑，精通文字音韵之学，熟悉古代宫室冠服制度。有《礼仪私笺》、《轮舆私笺》、《说文新附考》、《巢经巢经说》、《巢经巢集》等。